b'\n_START_ARTICLE_\nLa Tortuga\n_START_PARAGRAPH_\nLa Tortuga (isp. Isla La Tortuga)\xc2\xa0\xe2\x80\x93 Venesuelai priklausanti negyvenama sala Karib\xc5\xb3 j\xc5\xabroje. Kartu su keliomis kitomis salomis, kaip kad Tortuguillas bei Palaquines, sudaro salyn\xc4\x85. Sala yra elips\xc4\x97s formos, i\xc5\xa1t\xc4\xafsusi 12\xc2\xa0km \xc5\xa1iaur\xc4\x97s\xe2\x80\x93piet\xc5\xb3 bei 25\xc2\xa0km ryt\xc5\xb3\xe2\x80\x93vakar\xc5\xb3 kryptimis, plotas apie 156\xc2\xa0km\xc2\xb2. Nutolusi 85\xc2\xa0km \xc4\xaf \xc5\xa1iaur\xc4\x99 nuo \xc5\xbeemynin\xc4\x97s \xc5\xa1alies dalies (Mirandos valstija) ir 170\xc2\xa0km \xc4\xaf \xc5\xa1iaur\xc4\x97s rytus nuo sostin\xc4\x97s Karakaso.\n_START_SECTION_\nIstorija\n_START_PARAGRAPH_\nSal\xc4\x85 1499\xc2\xa0m. atrado Alonsas de Ocheda. Antrosios kelion\xc4\x97s metu, kurioje taip pat dalyvavo ir Amerigas Vespu\xc4\x8dis, sala pavadinta La Tortuga vardu, d\xc4\x97l gausiai saloje gyvenan\xc4\x8di\xc5\xb3 v\xc4\x97\xc5\xbeli\xc5\xb3. XVI a. antrojoje pus\xc4\x97je saloje da\xc5\xbenai lankydavosi oland\xc5\xb3 j\xc5\xabreiviai, kurie \xc4\x8dia kasdavo drusk\xc4\x85. Kad apsaugot\xc5\xb3 druskos kasyklas nuo ispan\xc5\xb3 antpuoli\xc5\xb3, olandai saloje \xc4\xafreng\xc4\x97 tvirtov\xc4\x99. Visgi 1631\xc2\xa0m. ispanams \xc4\xafsiver\xc5\xbeus \xc4\xaf sal\xc4\x85 ir sugriovus tvirtov\xc4\x99 jie buvo i\xc5\xa1vyti, o druskos klodai u\xc5\xbetvindyti. Nuo tada sala tapo negyvenama, jos unikalus kra\xc5\xa1tovaizdis liko beveik nepaliestas, kas paskatino rengti turistines i\xc5\xa1vykas \xc4\xaf \xc5\xa1i\xc4\x85 sal\xc4\x85.'